El cinema d’aventures torna a la Terrassa d’Estiu amb Tadeo Jones
2025-07-24

L’Institut Municipal de Cultura i Joventut de Burjassot continuarà, durant tot el mes d’agost, oferint èxits de cinema en 35 mm. Després d’un cap de setmana en el qual l’acció es va apoderar de la Casa de Cultura amb la pel·lícula El Niño, aquesta setmana és el torn del cinema d’aventures amb un èxit del 2012, Las aventuras de Tadeo Jones.

El divendres 31 de juliol i el dissabte 1 d’agost, l’Auditori de la Casa de Cultura acollirà a tots els xiquets i no tan xiquets que desitgen passar una bona estona i descobrir allò que l’IMCJB té preparat per als veïns aquest cap de setmana.

La pel·lícula Las aventuras de Tadeo Jones va arribar als cinemes l’any 2012 de la mà d’Enrique Gato. És un film d’animació amb el qual els veïns del municipi podran passar una vetlada divertida amb familiars i amics. Tadeo Jones és un obrer que després de ser confós amb un famós arqueòleg és enviat a una expedició a Perú on viurà milions d’aventures.

Els burjassoters que ho desitgen podran gaudir d’aquesta cita cultural els dies 31 de juliol i 1 d’agost, a les 22.30 h, en l’Auditori de la Casa de Cultura, on també podran gaudir al llarg de l’estiu, de grans èxits en 35 mm com Ocho apellidos vascos, Río 2 o Cómo entrenar a tu Dragón 2, per tan sol dos euros.